**5. ura SLJ 9.ab skupina Kavčič 5. maj**

Včeraj si prebral Potovalce. Danes nadaljuješ z razčlenjevanjem besedila, zato ponovno odpri berilo in zvezek.

Iz besedila izpiši pridevnik**e** (mn.!), ki opisujejo: Hamburg, vreme v Hamburgu, pristanišče, morje, zrak, ljudi. V besedilu prevladuje besedilni postopek **opisovanje**.

Odgovori ustno. Kako so vsi ljudje iz besedila prišli v Hamburg?[[1]](#footnote-1) Zakaj so prišli v Hamburg?[[2]](#footnote-2) Zakaj želijo v svet?[[3]](#footnote-3) Od kod so prišli v Hamburg?[[4]](#footnote-4)

Kako te spodnji odlomek spomni na današnje čase?

*Uradniki delijo moške od žensk, potiskajo te na desno, druge na levo stran h kopalnicam. V predsobi jih slečejo do golega in spuščajo potem v kopel. Neprestano teče topla voda iz prh in nesnaga vseh krajev Evrope se odteka v kanale. Slaba, suha telesa vidiš, izžeta od bede, pohabljena že od rojstva, le malo lepih, močnih ljudi. V drugem poslopju pospravljajo, perejo podlage, preslačijo ozke slamnice za na novo došle. Tisoči in tisoči so se že spočili na teh ležiščih, stokrat razkuženih, očiščenih od zarodkov bolezni in mrčesa. Kakor klade popadajo novodošleci, da si odpočijejo od mučne vožnje v zadahlih, natlačenih vagonih. Dva, tri dni so tu, včasi osem dni, potem dalje k dvoranam potovalcev![[5]](#footnote-5)*

Koga avtorica nagovarja v spodnjem odlomku?

*Ne moreš se braniti. Zašel si v žrelo ogromne, nenasitne zveri, ne veš in ne slutiš, kaj se godi s teboj. Ne moreš nazaj niti na desno ali na levo, samo naprej v žolto meglo. Zapuščen si, in vendar te pričujočnost tisoč drugih moti in muči. Nekam se skriti, nasloniti glavo kam in jokati sladko. Ali pred vsemi temi tujimi očmi jokaš in tvoj jok je grenek kot pelin.[[6]](#footnote-6)*

Katero slogovno sredstvo prepoznaš v primeru *kakor obsojenci stopajo na ladjo*?[[7]](#footnote-7)

Ali gre v primerih *Čemerno stoje bahate palače ob umazanem jezeru in palače naokrog kakor bleščeči biseri* za isto slogovno sredstvo?[[8]](#footnote-8)

Preberi odlomek. V njem označi vsa vprašanja, na katera ne pričakujemo odgovorov. Kako že imenujemo taka vprašanja?[[9]](#footnote-9)

*Stotine in stotine ljudi prihaja. Nepregledna človeška čreda. In ko stoji noga zadnji hip na evropskih tleh, prevzame uboga srca temen in grozeč strah. Kam gredo? Po kaj? Po srečo ali po smrt? Učakajo uspeha ali še večje bede, nego jih je izgnala od doma?!*

1. Z vlaki. [↑](#footnote-ref-1)
2. Da bi zapustili Evropo. [↑](#footnote-ref-2)
3. Ženske iskat svoje može, možje iskat delo … vsi si želijo boljšega življenja. [↑](#footnote-ref-3)
4. Iz Galicije, Ogrske, Rusije, Alp, Tater in Krasa. Ljudje iz južne Evrope so potovali iz svojih pristanišč. [↑](#footnote-ref-4)
5. Karantena! [↑](#footnote-ref-5)
6. Posameznika v množici, tudi bralca, ki se tako poistoveti z izseljenci. [↑](#footnote-ref-6)
7. Primero. [↑](#footnote-ref-7)
8. Najprej je poosebitev, potem primera. [↑](#footnote-ref-8)
9. Retorična. [↑](#footnote-ref-9)